Predkladacia správa

Cieľom návrhu skupiny poslancov Národnej rady Slovenskej republiky na vydanie ústavného zákona o skrátení volebného obdobia Národnej rady Slovenskej republiky je skrátiť III. volebné obdobie parlamentu vykonaním volieb už 25. marca 2006.
Na rokovanie vlády materiál predkladá minister vnútra, keďže upravovaná problematika vecne súvisí s pôsobnosťou ministerstva vnútra podľa § 11 písm. b) zákona č. 575/2001 Z. z. o organizácii činnosti vlády a organizácii ústrednej štátnej správy, ktorý ustanovuje, že ministerstvo vnútra je ústredným orgánom štátnej správy pre organizačné zabezpečenie volieb do Národnej rady Slovenskej republiky.
Podľa čl. 30 ods. 2 Ústavy Slovenskej republiky, voľby sa musia konať v lehotách nepresahujúcich pravidelné volebné obdobie ustanovené zákonom. Podľa čl. 73 ods. 1 ústavy, Národná rada Slovenskej republiky má 150 poslancov, ktorí sú volení na štyri roky. Podrobnosti o voľbách poslancov ustanovuje zákon č. 333/2004 Z. z. o voľbách do Národnej rady Slovenskej republiky.
Rozhodnutie o skrátení volebného obdobia má predovšetkým politický charakter. Je preto vecou vlády Slovenskej republiky, aby o návrhu ústavného zákona rozhodla ona. Ministerstvo vnútra neodporúča návrh ústavného zákona podporiť.